SKRIFTLIG FORESPØRGSEL E-1389/03

af Elly Plooij-van Gorsel (ELDR) til Kommissionen

(15. april 2003)

Om: Aflytning

For to uger siden blev det oplyst, at der var installeret aflytningsapparatur i Justus Lipsius-Bygningen. Det vides ikke, hvem der har anbragt dette apparatur og hvornår. Det er muligt, at det er sket allerede ved opførelsen af bygningen. Dette er meget bekymrende og kan skade Unionens økonomiske og politiske interesser betragteligt. Aflytningsapparaturet i Rådet er kun kommet for dagen, fordi Rådet for nylig har etableret en ny sikkerhedsenhed, der råder over meget avanceret elektronisk apparatur.

1. Er Kommissionen bekendt med denne sag?

2. Mener Kommissionen, at sådant apparatur også kan findes i Kommissionens bygninger?

3. Råder Kommissionen over apparatur til at afsløre sådant aflytningsudstyr? I Kommissionen kan der jo også aflyttes fortrolig information, hvilket kan skade Unionens økonomiske og politiske interesser betragteligt. Hvilke konkrete foranstaltninger vil Kommissionen gennemføre for at udelukke aflytning i dens bygninger og hvornår?

Svar afgivet på Kommissionens vegne af Neil Kinnock

(27. maj 2003)

1. Ja, Kommissionens sikkerhedstjeneste blev briefet om situationen i Rådet, og dens tjenestegrene samarbejdede med Rådets tjenestegrene i forbindelse med de tekniske undersøgelser. Det ærede parlamentsmedlem vil kunne forstå, at der ikke kan oplyses flere detaljer om denne sag, da den i øjeblikket er genstand for retsforfølgning.

2. Det forekommer ikke at være teknisk muligt at opnå fuldstændig og effektiv beskyttelse mod aflytning for en administration af Kommissionens størrelse og med en tilsvarende gennemsigtighed.

Der gøres imidlertid en stadig indsats for at sikre en tilfredsstillende beskyttelse, og Kommissionens tiltag for at sikre fortroligheden i forbindelse med følsomme oplysninger omfatter:

a) en indsats for at bevidstgøre Kommissionens medarbejdere om risikoen for aflytning og ulovlig adgang til følsomme dokumenter

b) identificering af oplysninger, der kræver beskyttelse, og passende klassificering heraf, og

c) ikke-videregivelse af oplysninger af denne art under forhold med utilstrækkelig sikkerhed eller via usikre kommunikationskanaler.

3. Kommissionen råder over udstyr til opsporing af aflytningsudstyr, og en del af dette udstyr blev stillet til rådighed for Rådets sikkerhedstjeneste i forbindelse med de undersøgelser, der er nævnt i svaret på spørgsmål nr. 1.

Behandlingen af klassificerede oplysninger i Kommissionen er omhandlet i Kommissionens afgørelse K(2001) 3031(1). De heri fastsatte regler er de samme som i medlemsstaterne, den Nordatlantiske Traktats Organisation (NATO) og Rådet. Ifølge denne afgørelse kræver beskyttelsen af klassificerede oplysninger en lang række sikkerhedsforanstaltninger, herunder etablering af sikkerhedsområder, hvor de klassificerede oplysninger kan behandles. Teknisk kontrol med henblik på at opspore aflytningsudstyr udgør en del af foranstaltningerne. I overensstemmelse med sædvanlig sikkerhedspraksis og afhængigt af den faktiske trussel og fortrolighedsniveauet gennemføres der i overensstemmelse med afgørelse K(2001) 3031 teknisk kontrol, hvis det vurderes at være påkrævet i en given situation.

I internationale organisationer som Kommissionen, Rådet eller NATO foretages der systematisk kontrol af de lokaler og faciliteter, hvor der jævnligt behandles oplysninger, der er klassificeret EU SECRET eller højere.

Kommissionens sikkerhedsdirektorat har ved den omhandlede kommissionsafgørelse fået til opgave at iværksætte sådanne foranstaltninger og råder over det nødvendige udstyr til dette formål.

(1) EFT L 317 af 3.12.2001.